24_Wederkoms | eindtyd-gebeure
24. DIE WEDERKOMS IN OPENBARING
OPENBARING SE GROOTSTE GEBEURTENIS
Daar is sekere gebeure wat gou moet plaasvind. Waarom? Wat beplan God vir die toekoms?
Ons moet lees, ons moet hoor en die profesie van die boek Openbaring in ons harte bewaar, want die TYD IS NABY! Die Tyd vir wat?
Die tyd vir die Wederkoms van Jesus is naby! Dit is die een groot gebeurtenis waarna die boek van Openbaring verwys. Jesus het 'n spesiale taak om te verrig en Hy wil dit gou doen!
"En kyk, Ek kom gou, en my loon is by My, om elkeen te vergeld soos sy werk sal wees."
Die Here wil kom en 'n einde aan sonde maak. Hy wil elkeen vergeld na sy werke, sodat Hy 'n nuwe hemel en 'n nuwe aarde kan skep waar mense in geregtigheid en vrede kan woon.
"Hy wat dit getuig, sê: Ja, Ek kom gou. Amen, ja, kom, Here Jesus!"
Reg aan die einde van die boek, getuig Jesus Self, dat Hy gou gaan kom. Jesus kom nie net om mense te vergeld vir hulle dade nie, maar Hy kom om sy kinders te haal. Johannes smeek Jesus as't ware om gou te kom.
DIE WEDERKOMS IS GEEN FABEL NIE
Spotters (van hulle is selfs predikante) sal die wederkoms aan die einde van Tyd afmaak as 'n fabel. Baie ewolusioniste glo glad nie in die skeppingsverhaal van die Bybel nie. Volgens die spotters is die mens deel van 'n ewolusionêre proses van ontwikkeling. Volgens hulle is die skeppingsverhaal, soos in die Bybel opgeteken, net 'n Joodse fabel oor die herkoms van die mens en is die wederkoms van Jesus net 'n bangmaakstorie deur Christene wat glo dat hul Verlosser op die wolke sal kom.
"Want ons het nie kunstig verdigte fabels nagevolg toe ons julle die krag en koms van onse Here Jesus Christus bekend gemaak het nie, maar ons was aanskouers van sy majesteit."
Die belofte van Jesus se wederkoms, is volgens ooggetuies, nie 'n Joodse feëverhaal nie! Die dissipels het die werklike mag en majesteit van Jesus beleef tydens Sy verheerliking op die berg (Matt 17:1,2). Dit het die goddelike aard van Jesus se ewige bestaan vir hulle geopenbaar. Die verlossingsplan, in Sy dood en opstanding, het nou meer sin gemaak en het hoop op verlossing van die dood, 'n werklikheid gemaak.
Die Verlossingsplan vereis dat Christus vir 'n tweede maal moet verskyn. Dan sal Hy kom om Sy kinders uit 'n sondige wêreld weg te neem, sodat die belofte van die ewige lewe 'n werklikheid kan word vir diegene wat glo.
Jesus het SELF belowe dat Hy diegene wat in Hom glo, sal kom haal. So sal ons by Hom kan wees, vry van sonde en van Satan. Hy vra egter dat ons Hom sal vertrou tot die einde toe.